Մրենի տաճարը գմբեթավոր բազիլիկ տիպի հայկական եկեղեցի է, գտնվում է Թուրքիայի տարածքում՝ Ախուրյանի աջափնյա գետեզրի մոտ՝ Բագարանից ոչ հեռու՝ պատմական Մրեն քաղաքի տարածքում։ Սեբեոսի վկայությամբ կառուցվել է իշխան Դավիթ Սահառունու կողմից, շինարարությունն ավարտվել է 639-40թթ։ Պատկանում է գմբեթավոր բազիլիկ եկեղեցիների տիպին, լայնությունը 20մ է, երկարությունը՝ 30մ, աղոթասրահն ունի 19,6 մ լայնություն և 22մ երկարություն։ Ունի ուղղանկյուն հատակագիծ, ավագ խորանը հնգանիստ է, արտահայտված եկեղեցու ընդհանուր ծավալից: Գմբեթը հենված է ութանիստ թմբուկի և տեաձև չորս մույթերի վրա: Տաճարի ներքին ու արտաքին ճարտարապետությանը շատ զուսպ է և պարզ: Ներքին տարածությունը ամբողջովին ծածկված է կրաշաղախով, որի վրա էլ արված են եղել որմնանկարները: Որոնցից պահպանվել են չնչին հատվածներ: Լուսամուտների կամարունքերը աչքի են ընկնում մոտիվների բազմազանությամբ: Արևելյան ճակատի երկու կողմերի լուսամուտները զարդարված են օձունատիպ կամարունքերով՝ վերևի մասում մարդկային, իսկ կողմնային հատվածներում կենդանիների բարձրաքանդակներ են: Շատ հետաքրքիր են տաճարի մուտքերի ձևավորումը: Դրանց բարավորները զարդարված են կրոնական և աշխարհիկ թեմաներով արված բարձրաքանդակներով: